Papersnake/gushiwen huggingface dataset:
东兵长句十韵
杜牧（唐代）

上党争为天下脊，邯郸四十万秦坑。狂童何者欲专地，

圣主无秦岂玩兵。玄象森罗摇北落，诗人章句咏东征。

雄如马武皆弹剑，少似终军亦请缨。屈指庙堂无失策，

垂衣尧舜待升平。羽林东下雷霆怒，楚甲南来组练明。

即墨龙文光照曜，常山蛇阵势纵横。落雕都尉万人敌，

黑槊将军一鸟轻。渐见长围云欲合，可怜穷垒带犹萦。

凯歌应是新年唱，便逐春风浩浩声。
赞历代天师 第八代讳迥字彦超
白玉蟾（宋代）

丹篆才书泣鬼神，年踰九十脱红尘。至今岩上结庐处，夜半凤凰栖绿筠。
七夕
黄寿衮（清代）

山居旅宦惊重七，薄雨新晴月上微。人病秋来偏冷早，天低河隐欲星稀。

亲朋骨肉官为寄，牛女恩情梦也非。百岁良宵浑似此，挑镫洗足坐忘机。
寒夜宿程彦中山房
王醇（明代）

计时方一见，一语一情生。
孤墅遂成趣，寒山非独清。
众烟沉夜色，空雨定人声。
眠忆未眠处，梦中携手行。
游漓江日记
徐霞客（明代）

二十一日，候附舟者，日中乃行。南过水月洞东，又南，雉山、穿山、斗鸡、刘仙、崖头诸山，皆从陆遍游者，惟斗鸡未到，今舟出斗鸡山东麓。崖头有石门净瓶胜，舟隔洲以行，不能近悉。去省已十里。又东南二十里，过龙门塘，江流浩然，南有山嵯峨骈立，其中峰最高处，透明如月挂峰头，南北相透。又东五里，则横山岩屼突江右。渐转渐东北行，五里，则大墟在江右，后有山自东北迤逦来，中有水口，疑即大涧榕村之流南下至此者。于是南转又五里，江右复有削崖屏立。其隔江为逗日井，亦数百家之市也。又南五里，为碧崖，崖立江左，亦西向临江，下有庵。横山、碧崖，二岩夹江右左立，其势相等，俱不若削崖之崇扩也。碧崖之南，隔江石峰排列而起，横障南天，上分危岫，几埒巫山，下突轰崖，数逾匡老。于是扼江而东之，江流啮其北麓，怒涛翻壁，层岚倒影，赤壁、采矶，失其壮丽矣。崖间一石纹，黑缕白章，俨若泛海大士，名曰沉香堂。其处南虽崇渊极致，而北岸犹夷豁，是为卖柴埠。共东五里，下寸金滩，转而南入山峡，江左右自是皆石峰巑岏，争奇炫诡，靡不出人意表矣。入峡，又下斗米滩，共南五里，为南田站。百家之聚，在江东岸，当临桂、阳朔界。山至是转峡为坞，四面层围，仅受此村。过南田，山色已暮，舟人夜棹不休。江为山所托，饱东佹南，盘峡透崖，二十五里，至画山，月犹未起，而山色空濛，若隐若现。又南五里，为兴平。群峰至是东开一隙，数家缀江左，真山水中窟色也。月亦从东隙中出，舟乃泊而候曙，以有客欲早起赴恭城耳。由此东行，有陆路通恭城。

漓江自桂林南来，两岸森壁回峰，中多洲渚分合，无翻流之石，直泻之湍，故舟行屈曲石穴间，无妨夜棹；第月起稽缓，暗行明止，未免怅怅。

二十二日，鸡鸣，恭城客登陆去，即棹舟南行。晓月漾波，奇峰环棹，觉夜来幽奇之景，又翻出一段空明色相矣。南三里，为螺蛳岩。一峰盘旋上，转峙江右，盖兴平水口山也。又七里，东南出水绿村，山乃敛锋。天犹未晓，乃掩篷就寐。二十里，古祚驿。又南十里，则龙头山铮铮露骨，县之四围，攒作碧莲玉笋世界矣。

阳朔县北自龙头山，南抵鉴山，二峰巍峙，当漓江上下流，中有掌平之地，乃东面濒江，以岸为城，而南北属于两山，西面叠垣为雉，而南北之属亦如之。西城之外，最近者为来仙洞山，而石人、牛洞、龙洞诸山森绕焉，通省大路从之，盖陆从西而水从东也。其东南门鉴山之下，则南趋平乐，水陆之路，俱统于此。正南门路亦西北转通省道。直南则为南斗山延寿殿，今从其旁建文昌阁焉，无径他达。正北即阳朔山，层峰屏峙，东接龙头。东西城俱属于南隅，北则以山为障，竟无城，亦无门焉。而东北一门在北极宫下，仅东通江水，北抵仪安祠与读书岩而已，然俱草塞，无人行也。惟东临漓江，开三门以取水。从东南门外渡江而东，濒江之聚有白沙湾、佛力司诸处，颇有人烟云。

上午抵城，入正东门，即文庙前，从其西入县治，荒寂甚。县南半里，有桥曰“市桥双月”，八景之一也。桥下水西自龙洞入城，桥之东，飞流注壑。壑大四五丈，四面丛石盘突，是为龙潭，入而不溢。桥之南有峰巍然独耸，询之土人，名曰易山，盖即南借以为城者。其东麓为鉴山寺，亦八景之一。“鉴寺钟声。”寺南倚山临江，通道置门，是为东南门。山之西麓，为正南门。其南崖之侧，间有罅如合掌，即土人所号为雌山者也。从东南门外小磴，可至罅傍。余初登北麓，即觅道上跻，盖其山南东二面即就崖为城，惟北面在城内，有微路级，久为莽棘所蔽。乃攀条扪隙，久之，直造峭壁之下，莽径遂绝。复从其旁蹑巉石，缘飞磴，盘旋半空，终不能达。乃下，已过午矣。时顾仆守囊于舟，期候于东南门外渡埠旁。于是南经鉴山寺，出东南门，觅舟不得，得便粥就餐于市。询知渡江而东十里，有状元山，出西门二里，有龙洞岩，为此中名胜，此外更无古迹新奇著人耳目者矣。急于觅舟，遂复入城，登鉴山寺。寺倚山俯江，在翠微中，城郭得此，沈彬云“碧莲峰里住人家”，诚不虚矣。时午日铄金，遂解衣当窗，遇一儒生以八景授。市桥双月，鉴寺钟声，龙洞仙泉，白沙渔火，碧莲波影，东岭朝霞，状元骑马，马山岚气。复北由二门觅舟，至文庙门，终不得舟。于是仍出东南门，渡江而东，一里至白沙湾，则舟人之家在焉。而舟泊其南，乃入舟解衣避暑，濯足沽醪，竟不复搜奇而就宿焉。

白沙湾在城东南二里，民居颇盛，有河泊所在焉。其南有三峰并列，最东一峰曰白鹤山。江流南抵其下，曲而东北行，抱此一湾，沙土俱白，故以白沙名。其东南一溪，南自二龙桥来，北入江。溪在南三峰之东，逼白鹤西址出。溪东又有数峰，自南趋北，界溪入江口，最北者，书童山也，江以此乃东北逆转。

二十三日，早索晨餐，从白沙随江东北行。一里，渡江而南，山东界书童山之东。由渡口东望，江之东北岸有高峰耸立，四尖并起，障江南趋。其北一峰，又岐分支石，缀立峰头作人形，而西北拱邑，此亦东人山之一也。既渡，南抵东界东麓。陂塘高下，林木翛然，有澄心亭峙焉，可憩。又东一里，过穆山村，复渡江而东，循四尖之南麓趋出其东，山开目旷，奇致愈出。前望东北又起一峰，上分二岐，东岐矮而欹斜，若僧帽垂空，西岐高而独耸，此一山之二奇也。四尖东枝最秀，二岐西岫最雄，此两山之一致也。而回眺西南隔江，下则尖崖并削，上则双岫齐悬，此又即书童之南，群峰所幻而出者也。时循山东向，又五里已出二岐，东南逾一岭而下，是为佛力司。司当江南转处，北去县十里。置行李于旅肆，问状元峰而上，犹欲东趋，居人指而西，始知即二岐之峰是也。西峰最高，故以状元名之。乃仍逾后岭，即从岭上北去，越岭北下，西一里，抵红旗峒。竟峒，西北一里抵山下，路为草没，无从得上，乃攀援踯躅，渐高渐得磴道，旋复失之，盖或翳或现，俱草之疏密为致也。西北上一里，逾山西下坳。乃东北上二里，逾山东上坳，此坳乃两峰分岐处也。从坳西北度，乱石重蔓，直抵高峰，崖畔则有洞东向焉。洞门虽高，而中不深广，内置仙妃像甚众，土人刻石于旁，言其求雨灵验，又名富教山焉。洞上悬窍两重，檐覆而出，无由得上。洞前有峰东向，即似僧帽者。其峰亦有一洞西与兹山对，悬崖隔莽，不能兼收。坐洞内久之，东眺恭城，东南瞻平乐，西南睨荔浦，皆重山横亘。时欲一登高峰之顶，洞外南北俱壁立无磴，从洞南攀危崖，缘峭石，梯险踔虚，猿垂豹跃，转从峭壁之南，直抵崖半，则穹然无片隙，非复手足之力所及矣。时南山西市，雨势沛然，计上既无隙，下多灌莽，雨湿枝缪，益难着足。亟投崖而下，三里，至山足，又二里，逾岭，饭于佛力肆中。居人苏氏，世以耕读起家，以明经贡者三四人。见客至，俱来聚观，言此峰悬削，曾无登路。数年前，峰侧有古木一株，其仆三人祷而后登，梯转怨级，备极其险，然止达木所，亦未登巅，此后从无问津者。下午，雨中从佛力返，共十里，仍两渡而抵白沙湾，遂憩舟中。

佛力司之南，山益开拓，内虽尚余石峰离立，而外俱绵山亘岭，碧簪玉笋之森罗，北自桂林，南尽于此。闻平乐以下，四顾皆土山，而巉厉之石，不挺于陆而藏于水矣。盖山至此而顽，水至此而险也。
夏日南湖汎舟因过琼华园六首
张镃（宋代）

两岸人家水映门，谁知城里有深村。
照畦罂粟红灯密，绕舍戎葵紫缬繁。
雨后得月小饮怀赵天乐
卢祖皋（宋代）

梅花此夜稀，嘉月弄光辉。
不饮强呼酒，欲眠重启扉。
语高惊鹤睡，坐久见乌飞。
想见湖居友，扁舟不肯归。
夏初示儿曹
曾几（宋代）

鸟声四合阴扶疏，江湖散人拜赐初。
此君之子才堕地，一一文采如於菟。
相看又作故时面，乃是秋风箧中扇。
寸阴尺璧定何如，付与尔曹分贵贱。
红文苋
韦骧（宋代）

色若栖文雉，圆如插绣幢。春葩应有并，秋卉合无双。
上大人通奉寿三首 其三
王寂（南北朝）

每年禊饮饮须醉，尽日送穷穷奈何。子侄篮舆随靖节，天人方丈问维摩。

归心寸草梦危枕，争道楸枰惊烂柯。愿与罗浮竹尊者，时看铜狄笑摩挲。
赋应门照绿苔
李益（唐代）

宫阙何年月，应门何岁苔。清光一以照，白露共裴回。一一一一一一一一——李益

珠履久行绝，玉房重未开。妾心正如此，昭阳歌吹来。一一一一一一——法振
与楚伧、千仞闻歌作
丘逢甲（清代）

春云不雨昼阴阴，有客南来作越吟。衣上黄尘飘热泪，镜中白发迫雄心。

懒呵鬼壁劳天问，拚共神州付陆沉。漫笑筝琶娱俗耳，未妨聊当海潮音。
抵苏巴什甚热
施补华（清代）

小驿苏巴什，由来险莫论。南山围似幛，西域凿为门。

风热蝇仍扰，泉枯草不繁。劳人自今古，石上认车痕。
贞庵时寓南京，表兄唐世用索吟，未审其人
王佐（汝学）（明代）

君子贞不谅，宣尼有名言。事在可否间，我心若持权。

理正义所在，趋如鲸赴川。堂堂大道中，由之自安然。

蹇余有馀力，愈远志愈坚。匪因穷达异，不以祸福迁。

君子云何学，所贵希圣贤。君家近东鲁，或此得真传。
送顾苌
皇甫冉（唐代）

由来山水客，复道向新安。半是乘潮便，全非行路难。

晨装林月在，野饭浦沙寒。严子千年后，何人钓旧滩。
即事
楼钥（宋代）

行尽穷边岁亦殚，倚门应是念衣单。
宁知今日幕南地，不似去年江上寒。
乘马惟欣日可爱，逢人长说雪初乾。
三衾四襖半无用，何必重歌行路难。
未日省中诸公邀游两高遇雨不遂小酌灵隐
王世贞（明代）

秋山铙吹拥登台，龙藏含云郁未开。天际两高风雨色，客中重未弟兄杯。

茱萸插罢偏成感，竹叶飞时不待催。昏黑上方那可到，诸君虚有大夫才。
芙蓉阁二首 其一
王守仁（明代）

青山意不尽，还向月中看。明日归城市，风尘又马鞍。
观潮二首
罗公升（宋代）

白马扬波信有神，了知忠愤不缘身。
潮头却向西陵出，犹为君王击越人。
应尽须尽吟 其五
顾允成（明代）

应尽须尽，天地混沌。矧伊人兮，妄生执吝。
贺庐山罗汉老子
释月涧（宋代）

说法声如动地雷，小南铺席又重开。成群引得呆尊者，远远也从高丽来。
浣溪沙（拟梅川）
周密（宋代）

蚕已三眠柳二眠。双竿初起画秋千。莺栊风响十三弦。

鱼素不传新信息，鸾胶难续旧因缘。薄情明月几番圆。
秋怀三十六首 其一
邵雍（宋代）

七月夜初长，星斗争煌煌。庭除经小雨，枕簟生微凉。

照物无遁形，虚鉴自有光。照事无遁情，虚心自有常。
发北新关初闻孤雁寄东窗叔
罗洪先（明代）

紫塞分寒影，清江入暮深。遥怜失群翼，还似独游情。

匝月疑衰苇，迷烟滞古城。南归书帛杳，为向故园鸣。
送姻家大尹邓廷绶归东莞
翟溥福（明代）

用舍行藏道义明，飘然归去世缘轻。鉴湖已遂知章愿，彭泽空留靖节名。

夜月屋梁京国梦，春风薇蕨粤山情。蹇予垂白犹羁宦，无限乡心逐去旌。
夜登城东角楼和峻伯得楼字
王世贞（明代）

横吹春登百尺楼，使君中宴解吴钩。离宫月送双螭出，极浦烟催万雉收。

尽履青天垂大岘，开尊碧海写渑流。虚为赋客悲非土，何处风尘不壮游。
二台
姚柬之（清代）

山河双阙险，风雨二台尊。浪破天无岸，云垂海有门。

亲朋断消息，衰老在乾坤。欲采枫香汁，灵丸制返魂。
梁溪四友赞序 其二 虚心赞
李纲（宋代）

君子学道，其心贵虚。此君之心，一物本无。劲节坚竦，清影扶疏。

剑拔环侍，十万丈夫。细细其香，猗猗其绿。滴露和烟，锵金戛玉。

与子为友，惟日不足。何年栖凤，慰此幽独。
留题金山寺
张栻（宋代）

长江岷山来，灌注天下半。
东行近海门，勇往更瀰漫。
苍峦忽中流，屹立助杰观。
孤根入层渊，秀色连两岸。
我来最奇绝，霜月与璀璨。
褰衣到绝顶，恍若上河汉。
悠然发遐思，俯仰为三叹。
乾坤无余藏，今古有长算。
更深寂群动，树杪独鸣鹳。
回头唤山僧，为记此公案。
王湖州父母挽 其一
庄昶（明代）

万里艰危病不扶，肯将老泪洒穷途。欲行千古平生独，管有人间叛去无。

赠死封生他岁月，天经地义此师徒。堂堂样子成今古，岂但曹南一丈夫。
周亚夫细柳营图
郑思肖（宋代）

细柳营中作略殊，宁容直入骤先驱。不因一见入门诀，文帝何曾识亚夫。
寄敏叔
许景衡（宋代）

匆匆候馆陪欢笑，别去而今又几年。冠盖由来在天上，音书还肯寄江边。

也知官长多诗句，未省谁人与酒钱。近日频频看除目，诸公要路亦腾骞。
酒中十咏。酒樽
皮日休（唐代）

牺樽一何古，我抱期幽客。少恐消醍醐，满拟烘琥珀。

猿窥曾扑泻，鸟蹋经欹仄。度度醒来看，皆如死生隔。
永泰公主挽歌二首 其二
吴兢（唐代）

舜华徂北渚，宸思结南阳。盩绶哀荣备，游轩宠悼彰。

三川谋远日，八水宅连冈。无复秦楼上，吹箫下凤皇。
杂咏
刘敞（宋代）

今年四十一，发白牙齿脱。未能游逍遥，意每不自豁。

偶寻乐天游，往在江州日。年几与我同，哀疾与我埒。

伊人了无生，外物均寂灭。而且于形骸，变化难自适。

况我狭中者，万缘日相伐。力小觉任重，忧多使内热。

安能保平和，但有就衰竭。贤哉香山翁，精诚妙前哲。

悬车未六十，鼓缶终大耋。以兹揆损益，亦似有与夺。

至理何心得，吾其守兹说。
偶成 其三
刘子寰（宋代）

蛛丝纤巧得飞虫，鸠拙营巢子堕空。才与不才天分定，一身劳逸未应同。
四明山中逢晴
戴表元（宋代）

一冈一涧一萦隈，新岁新晴始此回。
莎坂南风寅蛤出，茅檐西日一禽来。
人迷白路羊群石，水卷青天雪裹雷。
犹是深山有寒食，梨花无数绕岩开。
记丘宗卿语绍兴府学前景
杨万里（宋代）

镜湖泮宫转街曲，才隔清溪便无俗。
竹桥斜度透竹门，墙根一竿半竿竹。
恰思是间宣看梅，忽然一枝横出来。
霜余皴裂臂来大，只著寒花三两个。
玉麈尾
谢翱（宋代）

客持麈尾柄，色夺环与玦。尘心随影袪，一片若行雪。

神兽潜空山，何年探灵穴。忽失落人手，遂为谈者悦。

阴崖起白气，篆古踰轩颉。一拂沉藓文，再拂字不灭。

三拂蛟螭腾，世眼不能别。投尔阴崖颠，惊怪吐其舌。
临江仙
山主（元代）

见了教人情惨切，回头别觅真修。逢师悲愿话根由。

远离苦海，亲得涅盘舟。

跳出火宅三界外，四衢露地白牛。随身不在外边求。

无牵无缆，步步达清幽。
赠曾槃乐道
赵蕃（宋代）

我居怀玉山，茶山非一游。
每观文清竹，凛若人好修。
往来道嘉禾，诗曾长公投。
十年再建业，问劳加绸缪。
中歌殄瘁诗，尺疏去莫由。
虽微荆州论，感叹自不休。
今日复何日，兰溪系归舟。
典型君尚有，一见写余忧。
始生七章章八句上皇子嘉王生辰 其五
陈傅良（宋代）

吾方贵吾生，相彼多阽危。岂伊天地公，而独及我私。

于焉识仁端，一物岂忍遗。当思宇宙间，寿域咸熙熙。
题龙眠画骑射拖毬戏
楼钥（宋代）

绿杨几枝插平沙，柔梢袅袅随风斜。
红绡去地不及尺，锦袍壮士斫鬃射。
横磨箭锋满分靶，一箭正截红绡下。
前骑长缨拖绣毬，后骑射中如星流。
绣毬飞{左石右昆}最难射，十中三四称为优。
元丰策士集英殿，金门应奉人方倦。
日长因过卫士班，飞骑如云人马健。
驾幸宝津知有日，穷景驰驱欣纵观。
龙眠胸中空万马，骇目洞心千万变。
追图大概写当时，至今想象如亲见。
静中似有叱咤声，墨淡犹疑锦绣眩。
闲窗抚卷三太息，五纪胡尘暗畿甸。
安得士马有如此，长驱为决单于战。
大雪行三茆山中
郑善夫（明代）

解束悟服食，营虑结山水。比闻三峰秀，赍欢一来此。

同云布坤维，六花漫不止。升危滞遐踪，寓目杀高志。

真源不可往，罔蜮兼泥滓。居凡殊所厌，还丹亦难恃。

太虚本宅无，彭殇同已矣。安得庄生达，相与析玄理。
咏浮云
陆凭（唐代）

虚虚复空空，瞬息天地中。假合成此像，吾亦非吾躬。
盱江
曾布（宋代）

军山流泉初滥觞，缭绕东山为盱江。峰峦隐映渊源长，地灵物秀雄吾邦。

麻源三谷神仙乡，高林远岫长相望。岿然飞观临沧浪，凝岚净练罗轩窗。
辰阳舟次蒋春岩观察绍宗 其六
黄本骥（清代）

频年席帽未离身，且向江湖作散人。采药何时寻石友，买山无力恨钱神。

休疑阮籍狂如旧，自信嵇康懒是真。但得花前终日醉，晨炊忘却甑生尘。
初四日晨炊横翠亭
杨万里（宋代）

近看三峰失一峰，其余都与昨来同。
多情横翠亭前玉，伴我同行两日中。
瑞像阁同杨骥雪夜饮酒
郑侠（宋代）

浓雪暴寒斋，寒斋岂怕哉。书随更漏尽，春遂酒瓶开。

一酌留孔孟，再酌招赐回。酌酌入诗句，同上玉楼台。
仙马洞
雍沿（宋代）

龙驹昔日此升仙，洞掩碑残不计年。
胜迹依然无处问，一僧重锁薜萝烟。
侍赵别驾宴寿乐堂
陈允平（宋代）

别驾移樽宴草堂，四轩帘幕卷斜阳。
芰荷香满鸳鸯宿，杨柳阴浓翡翠藏。
风过水亭秋尚热，月侵山阁夜偏凉。
更阑酒尽不知去，坐看晓星飞玉潢。
木兰
宋祁（宋代）

吴王宫里树，春晚紫房开。
秀比华夷重，香蒙菌桂猜。
无轻众芳喻，曾照女郎来。
同省中诸郎游莫愁湖登楼上
欧大任（明代）

酒楼不可问，舟子载琵琶。残黛诸堤柳，遗钿五浦花。

一裘非李白，双桨似卢家。湖倚郎官赋，宁劳异代誇。
韦侍郎山居
王维（唐代）

幸忝君子顾，遂陪尘外踪。闲花满岩谷，瀑水映杉松。

啼鸟忽归涧，归云时抱峰。良游盛簪绂，继迹多夔龙。

讵枉青门道，胡闻长乐钟。清晨去朝谒，车马何从容。
和季弟韵二十首
刘克庄（宋代）

虽与渔樵共受廛，尚馀气习雪萤边。
故须堂下参轮鹿茸，未可灯前骂郑玄。
那有传求千斛米，更无策救五铢钱。
陈编老矣犹加勉，凿久安知不及泉。
奉寄胡教授
岳珂（宋代）

山中秋风寒刮席，忽忆无毡泮宫客。
夜长萤火一灯孤，四壁蛩宫更幽寂。
文人自古常独清，强挽诗人同此盟。
饭颗山头报卓午，绛纱帐下听三更。
吾侪赋分本无二，老子新来添倦意。
入山四旬未拟回，醉后行歌复醉。
平生岩穴不作难，更原他人同此欢。
广文爱山侬待耳，虽有幽寂无侬閒。
君不见晨招在馆笑在列，楹杙昌苓竞工拙。
倦翁此事都不知，从今对酒看山嬉。
山居杂诗九十首
曹勋（宋代）

泽国经炎夏，常厌日晷永。
既乏枕簟凉，亦欠冰雪冷。
北窗但倦卧，闲人远造请。
时濯醒心泉，柳下汲深井。
谢寗寺丞惠希夷罇
邵雍（宋代）

仙掌峰峦峭不收，希夷去后遂无俦。
能斟时事高抬头，善酌人情略拨头。
画虎不成心尚在，悲麟无应泪横流。
悟来不必多言语，赢得清闲第一筹。
何亨老筑堂里第榜曰安虚盖取司马子微不受外
沈与求（宋代）

幻境如群狙，喜怒眩名实。
怜渠千劫迷，堕此一念失。
世路波涛千，时事风雨疾。
胡为随物迁，坐此方寸窒。
使君超世姿，轩裳起儒术。
神交赤城仙，妙解穷隐密。
向来心泰然，初不计升黜。
危堂榜新颜，要以名自律。
窗扉敞深明，空华乱初日。
变灭惊须臾，蔽亏隔纖悉。
了知内观融，天光发虚室。
山林猿鹤俦，廊庙鵷鸾匹。
静躁涂或殊，出处心本一。
清都五城开，真仙罗辅弼。
行矣朝紫皇，启沃造前膝。
功名戏剧成，志愿谈笑毕。
它年容买邻，傥不傲蓬荜。
和张梅深四首 其三
毛珝（宋代）

我策曾无一策长，一生蚁踏历间忙。持经佛寺新投社，寄食田家旧筑场。

古剑放教龙逐伴，残书分与蠹餐香。不愁死去无名在，化作千年老鹤裳。
系裙腰
马钰（金朝）

昆嵛山上丹阳子，真得得、遇风仙。今生相应前生约，访秦川。

居地肺，结良缘。

离清坎静水生火，婴姹睡，虎龙眠。神凝气聚灵光现，驾云轩。

透祥烟。去朝元。
颂古十六首
释心月（宋代）

室内孤灯只自知，入流须辨截流机。
辽天一镞三关外，玉兔金乌不敢飞。
东坡墨竹为陈耻庵题
张弼（明代）

东坡写竹不求工，格度自与书法通。干如小篆叶如籀，石棱飞白真如邕。

典酣谭笑驱造化，墨花乱洒皆清风。区区指点求彤似，俗夫有眼无神瞳。

忆昔南安寺中壁，曾辱先生洒香墨。謟夫欲献侂冑家，翩然飞入钱塘碧。

钱塘山水更清妍，韩庄鸡犬无颜色。此图今置德星堂，千载奇珍遇真识。

东海先生歌且谣，墨君阁下闻仙笛。
寄题芜湖韦深道所居二首 其一 寄傲轩
李弥逊（宋代）

男儿骛功名，浪起四方志。辙环百年间，正足消两髀。

达人坐进此，妙处不容喙。卷舒周古今，俯仰小天地。

南窗有馀清，松菊爽朝气。岂独傲世怀，吾生真可寄。
酬君贶和景仁对酒见寄三首·上宣徽
司马光（宋代）

北阙黄金印，西山白发翁。
吁谟帝庭异，卜筑洛川同。
晴野峰峰碧，霜林叶叶红。
无因侍樽席，惆怅又西风。
仲秋书事
陆游（宋代）

省身要似晨通发，止杀先从暮拍蚊。
老负明时无补报，惟将忠敬事心君。
同周湛二上人游西湖之北山天竺晚归得十绝
释绍嵩（宋代）

山如浓翠拥高鬟，石壁巉然不可攀。
落日凤城佳气合，幻成一岛画图间。
送孙司户秩满东归考试鄂渚二首
项安世（宋代）

秋风一舸下沧浪，想见占繇听鹊忙。
两夏作僧犹有债，三旬为鹊更须偿。
君才有用今千里，我拙无堪尚一方。
好去玉霄云海上，寄声江汉永相望。
秋夜作 其三
邵晋涵（清代）

五月芰荷花，七月芰荷叶。花叶不相依，云水不相接。

故人万里余，迢迢鸿雁迹。不感故人怀，怨此清秋节。
闻郑生死丰沛舟中二首·其一
曹嘉（明代）

太初仙逝早，少谷暝游深。
讵谓方山客，同随秋草阴。
野云飘素幔，寒日下空林。
重念群芳歇，临风涕满襟。
代建安从军公燕诗并引 其九 代阮元瑜
李攀龙（明代）

高城苦多阴，秋日殊复悲。边声薄暮起，但见浮云飞。

霜气劲且繁，河汉寒无晖。三星何踯躅，皎月正徘徊。

流飙西北至，征马鸣相依。自知从君乐，谁能常不归。
秋日
白居易（唐代）

池残寥落水，窗下悠扬日。袅袅秋风多，槐花半成实。

下有独立人，年来四十一。
寄后村刘潜夫
戴复古（宋代）

朝廷不召李功甫，翰苑不着刘潜夫。
天下文章无用处，奎星夜夜照江湖。
暮春雨中作
魏野（宋代）

独院信寥寥，蚕生谷未苗。
残春无数日，积雨复连宵。
不恨流光速，唯伤去圣遥。
那堪当此景，时见落花飘。
芹溪九曲诗 其四
朱熹（宋代）

四曲烟云锁小楼，寺临乔木古溪头。僧归林下柴门静，麋鹿衔花自在游。
题朱石者半水园次李梅公韵
唐允甲（清代）

窈窕仙源何处寻，蓝田花雨抱云深。相招胜侣驯苍鹤，独浣烦襟对远岑。

灌木夏凉千树夕，芰荷秋老一池阴。沧浪欲洗罗浮梦，物外闲心恣短吟。
送蒋子立赴河南试 其二
蔡戡（宋代）

平生天上张公子，一旦翻从地下游。不特文章传籍湜，定知礼乐付程仇。

高山流水无真赏，白璧明珠勿暗投。他日大廷承顾问，好将忠谠荐宸旒。
去去
倪济远（清代）

盲风伏雨日凄其，岸帻镫厨鬓有丝。醒已欲狂何必酒，愁难免瘦不关诗。

放衙昼永看山早，学圃春寒种菜迟。去去休论八州督，俸钱新办草堂赀。
颂古九十八首
释印肃（宋代）

一击闻中宇宙宽，东西南北是谁挽。
须弥无缝槌相应，尘刹无空别骨圞。
庆伯以二诗送别已而又辱同广声追送庆伯复有所赋并次韵为答三首 其三
赵蕃（宋代）

试问为黔郡，何如与质要。其行既穹绝，有思只飘萧。

但悔崄投足，未论官折腰。同舟故能送，折简不劳招。
临江仙·四愿弘深垂教纲
山主（元代）

四愿弘深垂教纲，心怀喜舍慈悲。爱河苦海度群迷。水离生灭，彼岸订菩提。值难逢应称圣号，他心慧眼痴知。焚香礼念降灵威。神通如电，
断桥
吕本中（宋代）

桥断客途少，春深花已休。闭门尤省事，于世转无求。

来往只诸老，相期非壮游。欲知身所住，同寓訾家洲。
奉祠
陆游（宋代）

明窗松石供琴荐，小鼎山泉煮药苗。
乞得奉祠还自愧，犹将名姓到中朝。
鹧鸪天 秋兴
周贻繁（清代）

淡日微阴八月天。犹多好景曲池边。白萍花冷波三面，红藕香残玉一肩。

楼上燕，树间蝉。问渠何事意凄然。西风吹落梧桐子，满地秋情粒粒圆。
春昼
李贺（唐代）

朱城报春更漏转，光风催兰吹小殿。
草细堪梳，柳长如线。
卷衣秦帝，扫粉赵燕。
日含画幕，蜂上罗荐。
平阳花坞，河阳花县。
越妇支机，吴蚕作茧。
菱汀系带，荷塘倚扇。
江南有情，塞北无限。
钓丝风
连百正（元代）

短发冷飕飕，倚阑初下钩。閒来片水外，轻弄一痕秋。

浅拂芦花乱，低分柳影浮。烟波清梦远，吹不到公侯。
老梅
李龙高（宋代）

雪里孤根久屈蟠，岩前古貌太高寒。
老来想不为故广，免被人将粪土看。
筋竹这新居僧居邠录寄寺中留题次孙温叟所用
赵蕃（宋代）

梦向清江不见涯，觉来身乃太行车。
新居寄我山中集，倦枕浑行午后茶。
爱此好风当北牖，待来明月望西斜。
但怜独鹤归何晚，不问满林先暝鸦。
有怀觉范上人
谢薖（宋代）

道人心与貌俱古，哦诗不复效等伍。清疑仙掌露华坠，新似秋空玉钩吐。

要将馀事付风骚，已悟玄机窥佛祖。泐潭老子乳于菟，果在丛林啸风雨。

何当埽室祗树园，夜看金盆听软语。我虽不是庞德公，懒驾柴车入城府。

公如归结白莲社，留我山边一廛许。
次张元之过张秋韵
秦旭（明代）

汉朝河决自元封，未抵张秋一倍功。百辟祀神沈白马，万夫持畚截长虹。

风云久护坤灵黑，草木遥连海气红。词客经行思无限，坐看江汉自流东。
次韵程正辅春日催诸公行乐之什 其二
洪朋（宋代）

桃李无言摘未稀，可怜郁郁复菲菲。湖边况是人皆去，花底由菲我不违。

飞盖追随春已晚，题诗准拟日争晖。古人秉烛岂不伟，莫待芳年寂寞归。
补之见和复次韵二首 其一
葛胜仲（宋代）

仙曹无事身得閒，午睡绝恶呼当关。榻施籧篨独展转，梦觉不离周孔间。

官出砚州初乏砚，过眼罗纹如过电。半生用一即墨侯，颇欲易之贫不办。

旧闻梦砚湘君祠，乃今神异真类之。秣陵真儒岂虚授，文字之祥昌不衰。

擘笺亹亹称名笔，正始微言欲俦匹。终当辞藻瑞朝廷，更请焚膏勤继日。
诗
许穆（明代）

微诚因理感，积精洞幽真。斐斐乘云彩，灵象凭紫烟。

眇眇濯圆罗，佛佛驾飞轮。玄翰启蒙昧，顾景思自新。
句 其一
任希夷（宋代）

绿柳阴中狮子巷，白蘋亭畔骆驼桥。
贻儒生
黄裳（宋代）

含章缘俊雅，发理自聪明。德行孔庭秀，公卿唐彀英。

博嫌愚作弊，文恐伪为情。御世教方盛，动人风更清。

反三虽稍悟，得一岂须惊。竟置伊周列，难忘齐鲁生。
赠楼尉
喻良能（宋代）

谁识尊前戏彩身，须髯如棘鬓如银。
久为朝士空餐甚，又见秋声满耳新。
元亮只思三迳乐，子云何事九衢尘。
襟期兰契如君少，未可匆匆动去轮。
赠子瞻 其三
徐积（宋代）

昔者益州牧，意欲见杜微。不能以身往，使人舆致之。

虽用为谏议，待士礼已非。而况君房辈，端坐呼子陵。

子陵胸中气，直与青云平。岂肯为人屈，彼亦徒骄矜。

孰如扬州牧，自处逊与恭。德不矜其盛，事不矜其功。

南郭已三顾，迂身为衰翁。以手书所问，视面叹厥容。

移时能立语，避乘乃鞠躬。不知古之人，几人能如公。
寒食下第
武元衡（唐代）

柳挂九衢丝，花飘万家雪。
如何憔悴人，对此芳菲节。
句 其二
张举（宋代）

苦厌尘沙随马足，却思风浪拍船头。
严陵道上杂咏 其四
洪咨夔（宋代）

石坛千尺薜萝古，沙径百盘苔藓香。不是先生求矫世，懒将日月趁人忙。
三月三日宴王明府山亭（得哉字）
高瑾（唐代）

暮春元巳，春服初裁。童冠八九，于洛之隈。

河堤草变，巩树花开。逸人谈发，仙御舟来。

间关黄鸟，瀺灂丹腮。乐饮命席，优哉悠哉。
暮归马上口占
王令（宋代）

林密村村暗，寒鸦处处啼。
水光连野白，雪意逐云低。
风劲童呵指，泥深马失蹄。
客心兼暮色，归去两凄凄。
饮张质卿太仆宅和质卿韵 其一
余继登（明代）

七载君高卧，频年我梦思。云霄今再合，樽酒得相随。

故态醉仍见，深情恒不疑。传来白雪调，非是四愁诗。
拟寒山拾得二十首
王安石（宋代）

勇有孟施舍，能无惧而已。
若人学佛法，勇亦当如此。
休来讲下坐，莫入禅门里。
但能一切舍，管取佛欢喜。
为张功甫赋寒绿
释宝昙（宋代）

君家故多书，馀地看寒绿。
食箪到尚悬，墙小摘杞菊。
霜畦新雨馀，柔条已三沫。
贵不数熊蹯，芳鲜落我腹。
口香唾茧纸，细字烦记录。
平章三百篇，焜耀五千读。
辛夷与杜若，百世亦臣朴。
士饥固其常，吾事已可卜。
归来一粲然，毋待发曲局。
洞仙歌（壬辰六月十二日纳凉）
葛郯（宋代）

璚楼十二，无限神仙侣。紫绂丹麾彩鸾驭。步虚声杳霭，碧落天高，微云淡，点破瑶阶白露。暗香来水阁，冰簟纱厨，一枕风轻自无暑。更上水精帘，斗挂阑干，银河浅、天孙将渡。终不如、归去在苕川，看千顷菰蒲，乱鸣秋雨。
同郑鲁望听杜鹃
林昉（宋代）

每到桃花发，山鹃叫得频。
今年同听处，吴下未归人。
客泪滴残月，物情愁暮春。
胥江有汪水，卿与濯衣尘。
酬王微之
王安石（宋代）

一雨回飙助蓐收，炎曦不复畏金流。
君家咫尺堪乘兴，想岸乌纱对奕秋。
闰三月再到西湖花卉已过春馀夏早景物亦佳因
宋庠（宋代）

再来湖上已春残，物物随时亦强欢。
紫叶抽荷疑弄橐，翠皮包竹好裁冠。
惊桡野鹜移沙渚，贪饵鲜鳞荐客盘。
尽日临流忘吏事，须知名世六条宽。
感时寄钟信甫
马廷鸾（宋代）

子陵滩下立多时，鸥鹭悠悠自识机。
春事都来无半月，一声鶗鴃劝人归。
次韵思禹兄见怀
释德洪（宋代）

刺桐花映野蔷薇，湘水侵门过客稀。此日音书经岁隔，何时麈尾对君挥。

楼高三楚天空阔，夜久千岩月正晖。我托丛林如越鸟，南枝虽稳亦思归。
任氏阅世堂前大桧
苏辙（宋代）

君家大桧长百尺，根如车轮身弦直。壮夫连臂不能抱，孤鹤高飞直上立。

狂风动地舞枝干，大雪翻空洗颜色。人言此桧三百年，未知昔是何人植。

君家大夫老不遇，一生使气未尝屈。没身不说归故里，遗爱自知怀旧邑。

此翁此桧两相似，相与阅世何终极。汝南山浅无良材，栎柱栋椽聊障日。

便令杀身起大厦，亦恐众材无匹敌。且留枝叶挠云霓，犹得世人长太息。
秋思
陆游（宋代）

傍县人来涕泗翻，蝗灾暴虎不堪言。
天心似为衰翁地，饱食安眠独北村。
奉和七夕两仪殿会宴应制
李峤（唐代）

灵匹三秋会，仙期七夕过。查来人泛海，桥渡鹊填河。

帝缕升银阁，天机罢玉梭。谁言七襄咏，重入五弦歌。
摸鱼儿·放扁舟
杜旟（宋代）

放扁舟、万山环处，平铺碧浪千顷。仙人怜我征尘久，借与梦游顷枕。风乍静。望两岸群峰，倒浸玻璃影。楼台相映。更日薄烟轻，荷花似醉，飞鸟堕寒镜。
中都内，罗绮千街万井。天教此地幽胜。仇池仙伯今何在，堤柳几眠还醒。君试问。问此意只今，更有何人领？功名未竟。待学取鸱夷，仍携西子，来动五湖兴。
元日即事四首 其四
程公许（宋代）

屠苏最后釂银杯，岁月侵寻老景催。离坎新工几铢火，乾坤生意一声雷。

君亲未报鬓惊雪，名业倘来心欲灰。一笑山头冰万仞，晓晴还见翠屏开。
德山和尚赞
释如珙（宋代）

吹灭纸灯，眼前黑暗。
拈得白棒，胡挥乱挥。
黄河放出，太华裂开，
大千沙界绝尘埃。
山傍废宅
邵棠（宋代）

水没溪痕不见沙，小桥分路入山家。
一庭野景无人管，时倩东风扫落花。
诗一首
王禹偁（宋代）

一路翠烟垂柳驿，满川红雨落花村。
云随钓艇归渔浦，潮送沙鸥入店门。
游华岩庵二首 其一
曾受益（明代）

祥光蔚起照南旻，霓栋辇飞梵宇新。天欲一方开法象，地因六境坐金身。

芰荷已报池塘夏，草树犹含乐国春。几载皈依勤两叟，到来此日豁心神。
送景前溪司业葬
边贡（明代）

凤西冈头飞素旌，凤西冈下起新茔。空馀二水三山色，不尽千秋万古情。

国士苦难逢贾谊，馆人犹自说阳城。苍凉雪日松阡午，肠断孤猿袅袅声。
禅人并化主写真求赞
释正觉（宋代）

这个形容，缘报遭逢。
藏万德於未兆，戢六用於无踪。
雪阵血战，未田历农。
影响若空谷，随扣如霜钟。
竿头不是风幡动，知有此事还卢舂。
英宗皇帝挽辞五首 其四
张方平（宋代）

遣奠宣哀册，严行按字图。桥山仙去远，渭水月游初。

俭制遵遗训，方中列旧书。龙輴三十里，笳鼓节声徐。
再赋二章一以颂高人之风一以伸俗吏之意之一
王禹偁（宋代）

表让皇家买酒钱，醉乡归去便陶然。
吾君若问徵君意，自有东臯种黍田。
导引（一曲·虞主回京双调四曲）
范祖禹（宋代）

思齐文母，盛烈对皇天。演宝祚千年。卿云复旦治功全。厌人世千仙。龙舆忽掩三川。彩仗属车旋。维清象舞告英宣。入诗颂歌弦。
沁园春·冰壑平生
佚名（宋代）

冰壑平生，如伯伦狂，似希乐豪。喜观书不用、菊茶明眼，登山不倩、藜杖扶腰。豆粥萍齑，脍羹鳞脯，湖海人常折简招。谁云老，有满怀风月，藏在诗瓢。凌晨向鹄冲霄。道昴宿于今又应萧。记垂弧令节，恰当後日，下元好景，正属前朝。冷胆如天，刚肠如剑，须把千杯寿酒浇。那堪更，是梅花时月，烂熳溪桥。
遗山论诗又有南北之见复作此正之
李希圣（清代）

邺下曹刘气不驯，江东诸谢擅清新。风云变后兼儿女，温李原来是北人。
镇潼观察留后赠侍中李君挽词
刘敞（宋代）

筑坛辞将钺，分土继缁衣。忌满名犹误，宜年报尚非。

离鸿哀断续，埋玉想光辉。冥漠金貂赠，空看卤簿归。
夜枕
刘文麟（清代）

那得无拘束，行空马脱羁。老翻家事累，愁只客心知。

孤馆春寒里，虚窗月堕时。不眠怀往昔，双鬓暗成丝。
琴 其一
潘牥（宋代）

只是寻常操，传来便不同。初疑声已尽，旋觉曲方中。

清碎如章草，和平似国风。自从今夕听，吾耳一生聋。
题溪山图 其一
胡奎（元代）

昨夜苕溪春雨晴，山从天目到临平。故人只在云西住，绿树当窗定长成。
良月二十一日郡庠置酒炉亭劳余出山且取子美
陈著（宋代）

草木味自同，樽酒欢相与。
旧梦忽以醒，恍不如何所。
大象吟
邵雍（宋代）

大象自中虚，中虚真不渝。
施为心事业，应对口功夫。
伎俩千般有，忧愁一点无。
人能知此理，胜读五车书。
北山别业三十八咏 其十五 银谷涧空碧亭
陈樵（元代）

水光山绿满阑干，上有琉璃万顷田。水鸟临池青入羽，仙人唾地碧如天。

雨添银谷空中翠，云是茜桃花上烟。只有垂猿无倒景，有时弄月到亭前。
梨
程敦厚（宋代）

远意来佳惠，秋筠启翠篮。
清香殊未散，奇品至相参。
凤卵辞丹穴，龙珠出古潭。
剖轻刀匕快，嚼易齿牙甘。
忆少年
佚名（宋代）

珍符锡佑启真人。储思在斯民。勤劳日升万物，皆入陶钧。收威勤，更法令，鼎从新。东风吹百卉，上苑正青春。流虹节近，衣冠玉帛，交奏严宸。万寿祝尧仁。忽听宫车晚出，但号慕，瞻云路，企龙鳞。
穷天英。冠古精神。杳然上傃，人空望、属车巡。虚仗星陈。画翣环拥龙輴。泉宫掩，帝乡远，邈难亲。反雕轮。飞羽盖、还渡天津。雾迷朱服，风摇细扇，触目悲辛。列嫔嫱，垂红泪，浥行尘。相将问。何日下青旻。
送黄侍郎仲秉赴泸南
周孚（宋代）

召杜久不作，公来甫期年。吾民亦何负，今公返三川。

王命不可稽，无由挽公船。累累婴儿啼，政复来道边。

惊鸿未安集，叹息渠可怜。公才岷峨秀，风度晋魏前。

宜方次公驾，可拍叔度肩。兹行去中都，江月六上弦。

虽云诸侯师，我意终欿然。孝友当处中，此翁那戍边。

落日照归旌，春江动离筵。饯公野王筝，老泪如迸泉。
游武夷作
陈韡（宋代）

来为群无扣右扉，香生琼宇碧油围。
前驺所过风俱静，幽鸟不惊云与飞。
清啸一山旋暮角，和蒸九曲未秋衣。
胜游英慨真奇遇，卷入豪端放棹归。
浣溪沙·一向年光有限身
晏殊（宋代）

一向年光有限身，等闲离别易销魂，酒筵歌席莫辞频。
满目山河空念远，落花风雨更伤春，不如怜取眼前人。
自遣
蒋莼（清代）

一市惟书卷，萧然伴此生。交情云共淡，诗思水同清。

池涨知鱼乐，林深爱鸟鸣。人生须适意，何事日营营。
拟为孙立之谢
郑刚中（宋代）

酴醿只作酴醿白，自得新诗添秀色。
花头已是戴恩光，更渍露华无气力。
春雨
周翼之（宋代）

青阳播物时，云气暗天涯。
点滴听无厌，丰登喜有期。
池幽生活水，花落长空枝。
载酒行春屐，何忧入兴迟。
浣溪沙
张孝祥（宋代）

冉冉幽香解钿囊。兰桡烟雨暗春江。十分清瘦为箫郎。遥忆牙樯收楚缆，应将玉箸点吴妆。有人萦断九回肠。
哭元帅宗公泽
吴芾（宋代）

呜呼哀哉元帅公，百世一人不易逢。
堂堂天下想风采，心如铁石气如虹。
正色立朝不顾死，半生常在谪籍中。
真金百链愈不变，流水万折归必东。
落落奇才世莫识，欲知功草须疾风。
维时中原丁祸乱，尘氛涨天天蒙蒙。
众人畏缩公独奋，毅然来建中兴功。
雄图一定百废举，复见南阳起卧龙。
呜呼哀哉元帅公，翩然遗世何匆匆。
无乃天上亦乏才，故促我公还帝宫。
公还帝宫应有用，何忍坐视四海穷。
吁哉四海正困穷，兴仆植僵赖有公。
公虽居东都，天下日望公登庸。
公今既云亡，天下不知何时康。
正如济巨川，中流失舟航。
当今士夫岂无人，请问谁有公器业，
谁如公忠良。公虽不为相，
德望震要荒。公虽非世将，
威棱詟豺狼。伟哉奇节冠今古，
我试一二聊铺张。靖康元年冬，
敌和正披猖。庙堂惊失色，
愁睹赤白囊。公首慨然乞奉使，
欲以口作定扰攘。朝廷是时未知公，
公之蚤志不获偿。忧国耿耿思自效，
再乞守土河之旁。命下得磁州，
翌日径束装。下车未三日，
边骑已及疆。敌人闻之亟退舍，
匹马不敢临城隍。顷之得兵数十万，
康邸赖公王业昌。及公领留守，
北顾宽吾王。恩威两得所，
春雨兮秋霜。余刃曾不劳，
危弱成安强。奸雄悉胆落，
谁敢乱纪纲。呜呼哀哉公死矣，
民今有粟安得尝。狙诈乘我虚，
近复陷洛阳。洛阳去东都，
雉堞遥相望。不闻敢侵犯，
岂是军无粮。只畏我公霹雳手，
气慑不复思南翔。呜呼哀哉公死矣，
秋高马肥谁与防。天子久东狩，
去冬幸维扬。都人心恋主，
谓言何相忘。朝夕望回辇，
断肠还断肠。公独以死请，
再请意愈刚。呜呼哀哉公死矣，
万乘何当归大梁。咄咄食肉人，
尚踵蔡与王。奸谀蔽人主，
痛毒流万邦。人怨天且怒，
意气犹洋洋。所冀我公当轴日，
尽死此曹膏剑铓。呜呼哀哉公死矣，
始知国病在膏肓。我公我公经济才，
设施曾未竟所长。但留英声与后世，
永与日月争辉光。此死于公亦何憾，
顾我但为天下伤。我闻天下哭公者，
哀痛不起父母丧。父母生我而已耳，
岂能保我身无殃。邦人此时失所依，
波迸东下纷苍黄。我公我公不复见，
秋风在处生凄凉。百身傥可赎，
我愿先以微躯当。灵丹傥可活，
我愿万金购其方。彷徨愧无起公计，
安得长喙号穹苍。呜呼哀哉元帅公，
太平时节君不容。及至艰难君始用，
民之无禄天不容。呜呼哀哉元帅公，
古来有生皆有终。唯公存亡孙休戚，
千年万口长怨恫。嗟我草茅一贱士，
念此抑郁气拂胸。衔哀挥涕何有极，
愿以此诗铭鼎钟。
渔父词（其九）
赵构（宋代）

暮暮朝朝冬复春。高车驷马趁朝身。金拄屋，粟盈囷。那知江汉独醒人。
酬严给事（闻玉蕊花下有游仙绝句）
白居易（唐代）

嬴女偷乘凤去时，洞中潜歇弄琼枝。

不缘啼鸟春饶舌，青琐仙郎可得知。
玉盘盂二首（并叙）
苏轼（宋代）

东武旧俗，每岁四月大会于南禅、资福两寺，以芍药供佛。
而今岁最盛，凡七千余朵，皆重跗累萼，繁丽丰硕。
中有白花正圆如覆盂，其下十余叶稍大，承之如盘，姿格绝异，独出于七千朵之上，云得之于城北苏氏园中，周宰相莒公之别业也，而其名俚甚，乃为易之。
杂花狼藉占春余，芍药开时扫地无。
两寺妆成宝缨络，一枝争看玉盘盂。
佳名会作新翻曲，绝品难逢旧画图。
従此定知年谷熟，姑山亲见雪肌肤。
花不能言意可知，令君痛饮更无疑。
但持白酒劝嘉客，直待琼舟覆玉彝。
负郭相君初择地，看羊属国首吟诗。
吾家岂与花相厚，更问残芳有几枝。
又三绝
文天祥（宋代）

老来忧患易凄凉，说到悲秋更断肠。
世事不堪逢九九，休言今日是重阳。
题牧童骑牛图
胡奎（元代）

牛背稳于马，骑过南山下。竹鞭三尺长，不用紫游缰。

四郊干戈罢，归放桃林野。一曲太平歌，尔童奈乐何。
送郑正则徐州行营
郎士元（唐代）

从军非陇头，师在古徐州。气劲三河卒，功全万户侯。

元戎阃外略，才子握中筹。莫听关山曲，还生塞上愁。
和南伯山行韵二首
袁说友（宋代）

千峰踏尽又层坡。冠染征尘不暇峨。
佳处赏心惟酒尔，愁时引睡奈诗何。
憩亭尚远日先书，脚力力穷山更多。
白发对山聊自醉，如公自富郢中歌。
偈颂一百四十一首
释师范（宋代）

十四十五，贱如泥土。
十六十七，贵如金璧。
此意分明说向谁，天上人间惟我知。
汉老弟寄和花发多风雨人生足别离韵十绝因和之 其一
虞俦（宋代）

自笑为容非白璧，从渠入耳有黄华。一行作吏浑无况，两眼新来病有花。
寿大兄帅参开国
陈宓（宋代）

黄陂不挠已称贤，况复胸中别有天。
最好诞朝嘉节后，更斟寿酒菊花前。
平生不作南金想，晚岁真成白璧全。
退食琳宫怀补报，壶山早晚祝尧年。
玉楼春
陈洵（清代）

野亭惯为寻春到。刻意怜春春太早。今年方喜见春迟，往事悠悠来暗抱。

酒阑无奈花仍好。醉里不知人已老。尊前日日愿花娇，花若长红人合少。
恭和御制赐朝鲜琉球安南诸国使臣诗
阮止信（清代）

华旦欣逢万寿旬，春卮廑祝叩筵频。象方玉帛联王会，鹿宴笙簧慰远人。

望日有年陶煦暖，朝天何幸妥尊亲。南归愿即呈黄耇，早拜丹墀仰至仁。
偈十三首 其十二
释慧空（宋代）

啐啄之机，暂时话计。清虚之理，不可依凭。执之失度，必入邪路。

东海鲤鱼打一棒，陕府铁牛两角折。
过冷泉亭
顾逢（宋代）

绿影浮阴玉一渊，吟翁同立石阑边。
池中石与诗中字，知是几年磨得圆。
王总卿季和归自关西
释居简（宋代）

关西长虑独兢兢，万灶分屯感慨深。不易制如巫硖水，最难得是蜀人心。

拨灰忍见俱焚玉，铭鼎徐看小篆金。欲倚筹边开玉帐，共观城外柏森森。
苦热 其二
刘攽（宋代）

炎晖共兹世，南纪独何偏。天地大炉耳，江湖沸鼎然。

鱼龙危失所，黍稷恐无年。浩荡思雷雨，长吟云汉篇。
铁笛行赠丁云屋
黎廷瑞（宋代）

斗牛之墟有伏龙，宝气夜起天为虹。
雷公往矣不再逢，潭底高卧吟秋风。
忽羞珠宫薄且阙，返形化作红炉雪。
背负七星雷吐舌，五色石堕天惊裂。
何人攜此过武亭，真仙东游弭节听。
知音千载空翠屏，猿啼鬼哭烟冥冥。
华表云深鹤一只，渺渺孤吟空八极。
左呼庐阜老仙客，右呼西风古禅伯。
江上暮云寒萧萧，梅花未动飘叶凋。
红尾凤凰飞翠霄，好去瑶台吹玉箫。
淳熙辛丑自武宁丞摄靖安作 其一
杨方（魏晋）

毛竹山头云雨昏，靖安桥下小溪浑。高陂约水归田急，不管湍声入县门。
减字木兰花·揉花催柳
李之仪（宋代）

揉花催柳，
一夜阴风几破牖。
平晓无云，
依旧光明一片春。
掀衣起走，
欲助喜欢须是酒。
惆怅空樽，
拟就王孙借十分。
神宗皇帝挽词三首 其三
张耒（宋代）

风霆武略走夷蛮，云汉文章著不刊。万世基扃传夏启，百年威德畏轩辕。

月游渭水仪空在，舞罢西陵泪未乾。肠断反虞歌彻后，满山松柏夜霜寒。
次韵枢言龙图得请洞霄之作
朱长文（宋代）

平生气节薄青云，不任机心只任真。
金为散多虚越橐，衣从洗净远京尘。
吟随猿鹤沧洲晚，醉赏莺花茂苑春。
仰止高贤同里闬，扫门羞未效前人。
华亭百咏·石幢
许尚（宋代）

矻立应千载，传因海眼居。
蓬莱水清浅，曾不见敧倾。
送马伯庸御史奉使河西八首 其五
袁桷（元代）

飞翼西北来，遗我书赫蹄。中有陈情词，复怜双雏啼。

野旷川无梁，积荒气候凄。鸡鸣葡萄根，虎啸苜蓿畦。

清霜集素裘，斗戴天益低。顿辔不得上，雪山在其西。
晚立西湖惠照寺石桥上
杨万里（宋代）

船於镜面入烟丛，寺在湖心更柳中。
暮色欲来吾欲去，其如南北两高峰。
颂古八首
释道颜（宋代）

腊月火烧山，若口是黄莲。
相将岁除夜，窦八而衫穿。
大可怜，把手入黄泉。
延祥寺手植竹有甘露
朱翌（宋代）

穰穰天酒被修篁，的皪枝间日射光。
岂为炎荒多热恼，故教灌顶作清凉。
句
苏舜钦（宋代）

沿桥待金鲫，竟日独迟留。
偕王道观雪中联句 其二十三
黄裳（宋代）

误鸡忙下杙，趣雉不须䍙。玩久清成兴，吞多冷失咍。
德远叔坐上赋肴核八首糖霜
杨万里（宋代）

亦非崖蜜亦非饧，青女吹霜冻作冰。
透骨清寒轻著齿，嚼成人迹板桥声。
宿长乐县驿，驿皆用葵叶盖屋，状如棕叶云
杨万里（宋代）

都将葵叶盖亭中，树似桄榔叶似棕。
欲问天公觅微雪，装成急响打船篷。
酴醾
杨万里（宋代）

以酒为名却谤他，冰为肌骨月为家。
借令落尽仍香雪，且道开为是底花。
白玉梢头千点韵，绿云堆里一枝斜。
休休莫斸西庄柳，放上松梢分外佳。
贺新郎（自贺生孙。丙戌西月）
王义山（宋代）

自笑斟醽醁。作皤然一老，逍遥东湖湖曲。好事爆然来子舍，报道生孙新浴。算天也、从人所欲。万事足虽缘有子，见孙时、万事方为足。诗礼脉，今有续。

吾家本是山阴族。见生来、风神稍秀，足娱吾目。吾子吾孙同此月，日月才争五六。喜听得、欢声满目。禺鲁聪明天所赋，只无灾无难为多福。且愿汝，书劝读。
绿阴亭上
杨时（宋代）

沙边幽鸟傍清漪，泷下渔船逆浪归。
身在辋川图画里，晴空惟欠雪花飞。
夜集有客忆江南梅花
谢榛（明代）

坐有三吴客，天寒重所思。梅花何处发，春信隔江迟。

雪月摇疏影，山村出几枝。罗浮遥入梦，邻笛不须吹。
句 其二十七
楼楚材（宋代）

不须忧暑气，有我便无它。
约不可失
魏文侯书（先秦）

魏文侯与虞人期猎。是日，饮酒乐，天雨。文侯将出，左右曰：“今日饮酒乐，天又雨，公将焉之？”文侯曰：“吾与虞人期猎，虽乐，岂可不一会期哉？”乃往，身自罢之。魏于是乎始强。
和友人喜相遇十首 其三
李咸用（唐代）

惠子休惊学五车，沛公方起斩长蛇。六雄互欲吞诸国，四海终须作一家。

自古经纶成世务，暂时朱绿比朝霞。人生心口宜相副，莫使尧阶草势斜。
恋情深 外子有洞庭献唱词三卷，拟欲付梓，用毛司徒二首韵赠之，以识十年之攻苦 其一
周日蕙（清代）

刻意吟愁都哽咽。伴楼头月。构思常自拥寒衾。剥蕉心。

青霜知否鬓边侵。擪笛向词林。不管瘦宽衣带，恋情深。
居夷行
陈与义（宋代）

遭乱始知承平乐，居夷更觉中原好。
巴陵十月江不平，万里北原吹客倒。
洞庭叶稀秋声歇，黄帝乐罢川杲杲。
君山偃蹇横岁暮，天映湖南白如扫。
人世多违壮士悲，干戈未定书生老。
扬州云气郁不动，白首频回费私祷。
后胜误齐已莫追，范蠡图越当若为。
皇天岂无悔祸意，君子慎惜经纶时。
愿闻群公张王室，臣也安眠送余日。
斋居有怀李宾之侍读次街字如字二韵 其二
程敏政（明代）

潇洒仙郎玉不如，春来多病想离居。赓酬未觉诗禅定，笑语偏惊墨妙疏。

斋舍月明灯晕小，严城风静柝声虚。知君此夕应无寐，起望星垣候属车。
喜晴
曾巩（宋代）

天晴万里无纤风，江平水面磨青铜。
光华逸发万物上，精气夐青扶桑通。
我行江汉道苦恶，十步九折遗西东。
况遭积雨驾高浪，沙翻石走相撞舂。
操舟众工立噤{瘴章换辛}，湿橹鑽火磨星红。
荒蹊成潴尺寸碍，永日四望无人踪。
一时得意数蛙黾，鸣跃振踞泥涂中。
阴消阳胜有先兆，宇宙丹翠含冲融。
今晨霾噎一扫荡，义和徐行驱六龙。
眼明意豁万事快，预喜来年麰麦丰。
苏氏文集序
欧阳修（宋代）

予友苏子美之亡后四年，始得其平生文章遗稿于太子太傅杜公之家，而集录之，以为十卷。子美，杜氏婿也。遂以其集归之，而告于公曰：“斯文，金玉也。弃掷埋没粪土，不能销蚀。其见遗于一日产，必有收而宝之于后世者。虽其埋没而未出，其精气光怪已能常自发见，而物亦不能掩也。故方其摈斥摧挫、流离穷厄之时直，文章已自行于天下。虽其怨家仇人，及尝能出力而挤之死者，至其文章，则不能少毁而掩蔽之也。凡人之情，忽近而贵远。子美屈于今世犹若此，其伸于后世宜如何也？公其可无恨。”

予尝考前世文章、政理之盛衰，而怪唐太宗致治几乎三王之盛，而文章不能革五代之余习。后百有余年，韩、李之徒出，然后元和之文始复于古。唐衰兵乱，又百余年，而圣宋兴，天下一定，晏然无事。又几百年阳，而古文始盛于今。自古治时少而乱时多。幸时治矣，文章或不能纯粹，或迟久而不相及妇。何其难之若是欤？岂非难得其人欤！苟一有其人，又幸而及出于治世，世其可不为之贵重而爱惜之欤！嗟吾子美，以一酒食之过，至废为民而流落以死。此其可以叹息流涕，而为当世仁人君子之职位宜与国家乐育贤材者惜也。

子美之齿少于余。而予学古文，反在其后。天圣之间，予举进士于有司，见时学者务以言语声偶擿裂，号为时文，以相夸尚气而子美独与其兄才翁及穆参军伯长，作为古歌诗、杂文旭。时人颇共非笑之，而子美不顾也。其后，天子患时文之弊，下诏书，讽勉学者以趋于古焉。由是其风渐息，而学者稍趋于古焉。独子美为于举世不为之时，其始终自守，不牵世俗趋舍，可谓特立之士也。

子美官至大理评事、集贤校理而废，后为湖州长史以卒，享年四十有一。其状貌奇伟，望之昂然，而即之温温，久而愈可爱慕。其才虽高，而人亦不甚嫉忌。其击而去之者，意不在子美也。赖天子聪明仁圣，凡当时所指名而排斥，二三大臣而下，欲以子美为根而累之者，皆蒙保全，今并列于荣宠。虽与子美同时饮酒得罪之人，多一时之豪俊，亦被收采，进显于朝廷。而子美不幸死矣。岂非其命也！悲夫！
杜元凯庙
李廌（宋代）

书生昧筹算，罕立横草功。
征南日耽经，帷幄明指踪。
胸中有武库，矧与竖儒同。
贤哉秉节度，不制蜀阿童。
沈碑虽好名，要是真英雄。
寥寥万山路，爽气摇松风。
偈颂五首
释亮（宋代）

狂风暴雨轰霹坜，满庭撼动花狼藉。
红红白白已周遮，何劳饭袋重拈出。
三月十六日为某初度十九日又赵寅仲诞辰俱在
金履祥（宋代）

帝遣银潢一派来，日长春老起风雷。
谁知年少贵公子，俨若儒先老秀才。
共作师门汤饼客，早期庭下彩衣莱。
明朝又上柯山去，更问长生要术回。
寄吴少溪宫录七十 其六十七 送张昆江文学北还
于慎行（明代）

萧萧一剑马蹄轻，家在燕南几日程。自着逢衣游上苑，曾将宝诀觅长生。

风高古道鸣蝉急，天阔平沙落雁横。老我岩栖愁病客，与君何处访蓬瀛。
蓦山溪（叶尚书生朝避客三洞）
韩元吉（宋代）

双龙古洞，领略千岩秀。福地有真仙，来一试、调元□手。青春绿野，月转最高峰，星斗润，柳梅新，五夜收灯后。

诏飞天上，人倚经纶旧。重入辅升平，更赢得、千龄眉寿。功成未晚，归伴赤松游，金印重，羽衣轻，会见丹砂就。
和答守之
钱时（宋代）

除却周人孰与归，纷纷装点入时宜。
豳风七月今谁嗣，不补君王不是诗。
孟子·行所无事
陈普（宋代）

天理须殊本自然，自然天道合无天。
一毫小智生穿凿，所性之真已弗全。
木鱼
李正民（宋代）

华鲸祗为催晨粥，想像沧波夜不冥。香饭已闻钟鼓响，何须呼唤若丁宁。
送贺秘监归会稽诗
韩宗（唐代）

遗老去朝行，登真返旧乡。轩车成羽驾，缨绶换霓裳。

明主怀江外，群公祖道傍。青门有前事，千载共辉光。
松雪翁兰蕙 其一 
凌云翰（元代）

干密花疏更作丛，深林空谷自春风。王孙去后多芳草，零落馀香茧纸中。
送嗣行叟住云岩
李彭（宋代）

昔在冯光禄，精兵伐莎车。大宛献象龙，权奇天马驹。

朝趋不动尘，历块暮过都。银鞍香罗帕，晞骥行坦途。

一朝伏辕下，局趣时长吁。霜蹄绕羊肠，翻思在坰娱。

复闻郭橐驼，种蓺绝代无。擢秀土膏动，安恬肆纡馀。

侪流失妙理，静躁由来殊。木性不受触，剥肤验荣枯。

柳侯为作传，临民真楷模。嗣公武夷秀，淡然云水徒。

风期压支遁，渊源从老卢。膏肓在岩壑，浩浩不可污。

屡辞公侯聘，烟霞閟团蒲。忽著垢墨衣，俯身蛙黾区。

我本佛国净，示见秽土居。譬之喷玉姿，骧首径崎岖。

虽怀万里气，讵可轻艰虞。亦如莳卉木，涵养须敷腴。

根节藏蠹蝎，安忍不剔除。名驹即商鉴，种术毋令疏。

邾蟊或蜂虿，三言成于菟。愿公置坐右，爱之良不诬。

夜窗为长吟，霜飙响高梧。
题喊泉亭
牟巘（宋代）

大龙小龙天下绝，水帘高挂三千尺。吕梁悬水那复言，便应压倒栖贤峡。

我来觅水洗双眵，怪底老崖枯欲裂。龙公何处抱宝眠，閟蓄精枯未渠泄。

谁知水火本无根，重阴可以阳气彻。倚空长啸山为开，以虚为感感尤烈。

千山屃赑方冱寒，钟乳淙流忽飞发。珠玑喷薄杂霏雾，琼瑶倾泻溅白日。

若非捲取银河水，那得变幻在呼吸。看泉须看无泉时，自无而有乃奇特。

龙公作事真狡狯，吾侪用意亦奇崛。经营小立看未了，洞门忽已云霏湿。

龙公龙公可以止，何如翻手作飞雪。便将丰年报明主，苍生赤子俱函活。

火云六月汗如浆，更为渠侬洗炎热。一笑回首谢龙公，神用俱停天地寂。
偈颂一百零一首 其五十八
释慧性（宋代）

草离离，烟漠漠，雨如膏，云如鹤。说了也，错错错。五老峰高彻骨寒，野猿啼断山月落。
寄远
杜牧（唐代）

只影随惊雁，单栖锁画笼。向春罗袖薄，谁念舞台风。
秋雁
徐坊（清代）

秋雁参差起，随阳正远寻。欲穷霄汉力，只遂稻粱心。

声急繁霜冷，归迟夕照沈。还应念矰缴，莫恃塞云深。
续梅花百咏 其九十七 何逊梅
陶德勋（清代）

廨舍香浓叶复稠，一时名誉播扬州。行看退食将花咏，好句搜来笔岂投。
春晦连日风雨赠别四首 其一
储巏（明代）

风雨弥昏旦，韶华暗去来。病多空意气，事往半尘埃。

西郭园初笋，南湖水尽苔。今朝览明镜，更觉老相催。
题寄老轩
沈辽（宋代）

道人寄老故山前，雪顶霜眉意嗒然。门外少年方作乐，谁家为汝说因缘。
送季长之上都
释德洪（宋代）

十年不踏黄尘路，老尽归心馀一缕。因同夜语想京华，归心百尺游丝举。

前年别我楚山边，解鞍班草弄云泉。今年送公古城北，花发水流闻杜鹃。

眉间秀色照春晚，青云故人纷满眼。门前车马气如云，知谁倒屣迎王粲。

行看腕脱供十吏，玉堂风景非人世。万乘扣扉宫月斜，梦惊呼烛度窗纱。
霜天晓角·暮天云阔
张辑（宋代）

暮天云阔。懒泛琴三叠。恰有梅花相伴，窗儿上、一枝月。忆别。恁时节。吟情谁共说。敧枕偶成清梦，画角晓、更愁绝。
书延平王将军闽山胜览卷
王恭（明代）

远携兵印镇南州，山水青青马上游。玉帐醉看华顶溜，雕弓閒挂剑潭秋。

双溪树底泉声合，九曲花边瘴雨收。自是承平多胜事，七闽应许擅风流。
咏唐史 邓景山
韦骧（宋代）

并门雄镇军权重，敛怨残躯不足伤。偏将赎身由纳马，贱人贵畜自为殃。
摸鱼儿 花港观鱼
陈霆（明代）

甚朝来、斜风细雨，观鱼正有佳趣。绿蓑青笠寻常挂，谁道水乡趣寄。

堪画处。最好是、荻花乱点舟三四。鸥飞鹭起。更落网惊腥，呜榔畏响，潭有老蛟睡。

红尘路，比与烟波名利。寻思总是趣事。华亭唳鹤东门大，何似得鱼情味。

君试觑。绕平湖、水云十里皆生计。红鳞买醉。世事不相关，柳阴欹枕，湖上晚峰翠。
念八日复往西粤夜泊桂林村
郭之奇（明代）

羁人何事转匆匆，随意轻𦨣送远篷。山色已经秋刻露，星光犹使夜玲珑。

清溪错认渔竿客，流水孤宜鹤发翁。万象虚明归一叶，始知身世尽游空。
招仲威不至反辱惠梨
赵蕃（宋代）

屡废招呼定可人，岂嫌昏暮叩门频。
不来醉我倾家酿，反更分渠饤坐珍。
次韵昝监务早梅
王十朋（宋代）

群芳避路放梅开，奔走游人满砌苔。半树溪边冲雪破，一枝头砌带春回。

月移瘦影供吟兴，风荐幽香袭酒杯。刚被西湖都道尽，至今诗客句难裁。
送张寺丞知常州
项安世（宋代）

吾乡人物郑与张，堂堂介圭出琳琅。
论文合草北扉制，论经合讲金华艺。
两途未遂如命何，四方为君充抚摩。
郑公好义不肯住，张公好仁须少驻。
吾闻天以民为儿，又闻吾以民为支。
为天活儿天必享，为君养支君必赏。
天公享公寿千龄，天子赏公金万鋋。
能回五十万人命，讵止封侯当得政。
但令圣主民不饥，何必金华与北扉。
忆远曲
许琮（宋代）

露下花寒香不起，单罗轻薄如秋水。
梧桐声定金铺关，长看对秋青天闲。
泪眼看春不知处，杨花化作浮萍去。
可怜环佩参差光，采莲独自艳南塘。
菖薄如剑南塘曲，乱割波文碎空绿。
今夜音书欲寄君，莫教疑杀鲤鱼群。
春日萧氏静安堂同诸客赏兰赋长律一首
刘崧（元代）

根移澧浦植盆沙，好在兰陵隐士家。翠颖齐抽千万叶，玉芽初试两三花。

丹房晓浥金茎露，紫晕春寒石洞霞。幽操能忘尼父叹，哀歌敢动楚人誇。

林间解佩伤薋菉，江上停舟感揭车。幸过高堂春酒熟，与君烂醉答年华。
补乐府十篇 其四 帝少昊氏之乐歌
曹勋（宋代）

鸟飞于天，鱼跃于渊。侯其尸之，其然而然。物之生矣，时其殖矣。

其其宜矣，安其居矣。神之降依，昭假左右。霜露所沾，罔不在宥。
试院感怀
张舜民（宋代）

朱户当昼扃，霜帘达夜悬。
沈沈造广庭，皞皞接众贤。
疏莛叩洪造，短绠汲深渊。
始知学不迨，内顾多歉然。
忆昔居上庠，忝出流辈前。
赋就千金直，诗成万口传。
荀杨迥接迹，班马思比肩。
一从苟干禄，永谢英俊躔。
折腰府悬中，糊口道路边。
世俗多见轻，义士谁哀怜。
憔悴有今日，光辉思昔年。
今兹睹秋闱，犹欲争相先。
枯鱼傍江湖，疲马忆蓟燕。
凉风拂翠幙，陇月向人圆。
物景近中秋，客意孤绵绵。
裴回望清光，欲揽不得全。
永怀懽乐时，把酒谢婵娟。
过临平
张良臣（宋代）

儿时曾忆此登临，细说穷途有述征。
四十九年蘧伯玉，月明人静过临平。
江上秋月
杨凌（唐代）

陇雁送乡心，羁情属岁阴。惊秋黄叶遍，愁暮碧云深。

月色吴江上，风声楚木林。交亲几重别，归梦并愁侵。
赠犁春谢耕道
楼钥（宋代）

归耕十三年，此来殊欿然。
一犁正春雨，君行欲何处。
我方买红船，重归寻旧廛。
君来早归来，勿荒负郭田。
寄怀少蓝姊
严澄华（清代）

绣阁知君乐事多，唱酬从此仿鸥波。何须更学新眉样，相对双山写翠蛾。
游仙窟诗 咏花
崔十娘（唐代）

映水俱知笑，成蹊竟不言。即今无自在，高下任渠攀。
谁把閒愁付绿杨
徐积（宋代）

谁把閒愁付绿杨，我疑浑是别离肠。每教啼鸟呼春色，更共平离送夕阳。

山下人行云惨惨，渡头船去水茫茫。高楼亦有思归客，莫望天涯寻故乡。
虞美人（怀金华九日寄叶丞相）
韩元吉（宋代）

登临自古骚人事。惨忄栗天涯意。金华峰顶做重阳。月地千寻风里、万枝香。

相君携客相应记。几处容狂醉。双溪明月乱山青。飞梦时时犹在、最高亭。
过道州谒周濂溪故居
柴随亨（宋代）

迢迢豸岭水萦纡，知是元公此结庐。老屋至今图太极，古碑犹结勒通书。

落花啼鸟春无恙，窗草池莲景自如。閒立钓游矶上石，光风霁月满庭除。
习曹何君屡有引年之语而未暇请今兹官满解去骧作诗言其荣以壮其志惟僚友不异幸同辞以助之
韦骧（宋代）

容容贵富此胡为，可止能归即可师。家住岭南谋退老，官休江左正其时。

相从禄仕材诸子，得谢乡闾似者谁。赢取林泉长日月，为君潜计乐无涯。
摘涧上似橘者于上山之时然酸苦不可食有感于
王履（宋代）

似橘未挟霜，青青照泉水。
长安不相见，触下宁不喜。
如何洞庭实，忽吐兹山里。
平生笑汝阳，涎流于曲车。
乃知老饕心，不掩闲中跨。
踞石觊大嚼，慰我燥且渴。
童子撷得来，竟为蜇惨遏。
取貌失子羽，信言迷宰予。
把之行且看，于以惩其余。
松泽西亭 其五
高子凤（宋代）

隔水遥山数朵青，送人依旧泊閒亭。此舟未信无重过，门枕蘋汀夜不扃。
题沈生画风晴雨露竹四幅选一
王弘诲（明代）

碧云深锁翠琅玕，烟雨霏霏见岁寒。一夜龙孙初解箨，凌霄意气待君看。
寄僧琴山
杨紬林（宋代）

闽海西来山复山，白云禅处见禅关。
幽岩风细莺声缓，古寺春禅鹤梦间。
游子从来悲草绿，老僧浑不计花残。
笑余犹是红尘客，尽日攀跻行路难。
浪淘沙·探春
苏轼（宋代）

昨日出东城，试探春情。墙头红杏暗如倾。槛内群芳芽未吐，早已回春。
绮陌敛香尘，雪霁前村。东君用意不辞辛。料想春光先到处，吹绽梅英。
己亥中秋
喻良能（宋代）

二七月皎皎，三五云沈沈。
终然露半璧，亦复牵孤吟。
夜久群动息，唯有寒蛩音。
长年重节序，感慨非独今。
宫乌栖
赵嘏（唐代）

宫乌栖处玉楼深，微月生檐夜夜心。

香辇不回花自落，春来空佩辟寒金。